ET Euroopa Liidu Teataja C 76/28

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

(2008/C 76/06)

Käesoleva dokumendi avaldamine annab õiguse esitada muutmistaotluse kohta vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

MUUTMISTAOTLUS

NÕUKOGU MÄÄRUS (EÜ) NR 510/2006

Muutmistaotlus vastavalt artiklile 9

„SCOTTISH FARMED SALMON”

EÜ nr: UK/PGI/105/0141/25.5.2006

KPN ( ) KGT ( X )

Taotletav(ad) muudatus(ed)

Spetsifikaadi osa, mida muutmine hõlmab:

Toote nimetus Toote kirjeldus Geograafiline piirkond Päritolutõend Tootmismeetod Seos piirkonnaga Märgistus Riiklikud nõuded

Muudatus(ed):

Kirjeldus: Mahepõllumajanduslikult tehistingimustes kasvatatud Šoti lõhe registreeritud KGT spetsifikaati lisamiseks muudetakse tootekirjelduse praegust sõnastust selliselt, et see hõlmaks mahepõllumajanduslikult kasvatatud lõhet.

Tootmismeetod: Spetsifikaadi tootmismeetodi osa on laiendatud, et hõlmata ka üksikasju mahepõllumajanduslikult tehistingimustes kasvatatud Šoti lõhe kasvatamise kohta.

Mahepõllumajanduslikult tehistingimustes kasvatatud Šoti lõhe tootmismeetodi suhtes kohaldatakse nõukogu määruses (EÜ) nr 834/2007 (2) mahepõllumajandusliku tootmise kohta sisalduvaid eeskirju, eriti määruse artiklit 15, milles käsitletakse vesiviljelusloomade tootmiseeskirju.

KOONDDOKUMENT

NÕUKOGU MÄÄRUS (EÜ) NR 510/2006

„SCOTTISH FARMED SALMON”

EÜ nr: UK/PGI/105/0141/25.5.2006

KPN ( ) KGT ( X )

Käesolevas koonddokumendis esitatakse teavitamise eesmärgil tootespetsifikaadi põhipunktid.

1. Nimetus

„Scottish Farmed Salmon”

2. Liikmesriik või kolmas riik

Ühendkuningriik

3. Põllumajandustoote või toidu kirjeldus

3.1. Toote liik

Klass 1.7 Värske kala, molluskid ja koorikloomad ning neist valmistatud tooted

3.2. Toote kirjeldus, mida punktis 1 esitatud nimetus tähistab

Traditsiooniline tehistingimustes kasvatatud Šoti lõhe peab olema Salmo Salar liigile (atlandi väärislõhe) iseloomuliku välimusega. Tehistingimustes kasvatatud Šoti lõhel on ühtlane kuju. Kalal peab külgvaates olema kumer kõhuosa ning selle lihaskond ei tohiks siseelundite eemaldamisel ilmutada märgatavaid lagunemise märke. Tehistingimustes kasvatatud Šoti lõhel on sillerdav välimus ja hõbedane värvus. Kala liha värvuse intensiivsus Roche'i skaalal peab olema vähemalt 26 punkti.

Tehistingimustes kasvatatud Šoti lõhe on tihke ning kiulise, sileda või ühtlase tekstuuriga. Sellel on tänu kiirele püügijärgsele jahutamisele püsiv maitse.

Tehistingimustes kasvatatud mahepõllumajandusliku Šoti lõhe kirjeldus ühtib eespool toodud kirjeldusega, ainsaks erinevuseks on see, et puudub kala liha värvuse minimaalse intensiivsuse nõue Roche'i skaalal.

3.3. Tooraine (üksnes töödeldud toodete puhul)

—

3.4. Sööt (üksnes loomse päritoluga toodete puhul)

Lõhet toidetakse segasöödaga, mis koosneb kalajahust ja kalaõlist, et tagada kõigi toitainevajaduste rahuldamine.

Tehistingimustes kasvatatud mahepõllumajanduslikku Šoti lõhet toidetakse segasöödaga, mis koosneb töödeldud kala kõrvalsaadustest, kalajahust ja kalaõlist, mille Merehoolduse Nõukogu (MSC) on tunnistatud keskkonnasäästlikuks, ning mahepõllumajanduslikeks tunnistatud põllumajandustoodetest.

3.5. Tootmise erietapid, mis peavad toimuma määratletud geograafilises piirkonnas

Tootmisprotsessi (nii traditsioonilise kui ka mahepõllumajandusliku lõhe oma) võib jagada kolmeks etapiks, millest kõik peavad toimuma kindlaksmääratud geograafilises piirkonnas. Esimene etapp hõlmab kalamarja kasvatamist noorlõheks ning seda tehakse puhta vee keskkonnas. Noorlõhed viiakse 1–2 aastaks (mahepõllumajanduslikult toodetava lõhe puhul 1–2,5 aastaks) Šoti ranniku abajates asuvatesse reservuaaridesse. Traditsioonilist tehistingimustes kasvatatud lõhet toidetakse segasöödaga, mis koosneb kalajahust ja kalaõlist, et tagada kõigi toitainevajaduste rahuldamine. Mahepõllumajanduslikku lõhet toidetakse segasöödaga, mis koosneb töödeldud kala kõrvalsaadustest, kalajahust ja kalaõlist, mis on tunnistatud keskkonnasäästlikuks, ning mahepõllumajanduslikeks tunnistatud põllumajandustoodetest.

Viimaseks tootmisetapiks on humaanne püük, milleks kasutatavate meetoditega tagatakse, et kala lüüakse kiiresti uimaseks ja veretustatakse. See tagab kala liha kõrge kvaliteedi ja hügieeni. Seejärel kala roogitakse niipea kui võimalik ning jahutatakse enne toidu jaoks sobivatesse kastidesse/konteineritesse pakendamist pakendamistemperatuurini 0–2 °C, et kaitsta toodet selle käitlemisel, ladustamisel ja veol. Toote ladustamisel ja tarbijateni viimisel järgitakse rangeid hügieeninõudeid, sealhulgas kontrollitakse, et temperatuur püsiks vahemikus 0–2 °C.

Sõltumatud inspektorid järgivad rangelt nii traditsioonilise kui ka mahepõllumajandusliku tehistingimustes kasvatatud Šoti lõhe kvaliteeti. Põllumajandusettevõtteid ja pakendamiskohti kontrollitakse ja auditeeritakse sageli, juhusliku valiku põhjal ning üksikasjalikult.

3.6. Erieeskirjad viilutamise, riivimise, pakendamise jm kohta

—

3.7. Erieeskirjad märgistamise kohta

Kogu „Scottish Farmed Salmon” tootevalikul, tootetutvustustel ja toitudel, sealhulgas valmistoitude, vahustatud lõhekreemi ja lõhepasteedi puhul on lubatud kasutada kõnealust tähist koos kohustusliku märkega tootmiskoha kohta (ning viitega tootmisprotsessile).

Vältimaks loodusliku Šoti lõhe huvide kahjustamist, kinnitavad taotlejad, et ei kahjusta mingil moel „Scottish Smoked Wild Salmon” ja/või mis tahes muud sõnade „Scottish” ja „Salmon” kombinatsiooni jätkuvat kasutamist seoses loodusliku lõhega, tingimusel et looduslik lõhe on püütud Šotimaal ning neid väljendeid kasutatakse märgistusel viisil, mis välistab tarbijate eksitamise seoses kaitstud geograafilise tähisega.

4. Geograafilise piirkonna täpne määratlus

Mandri-Šotimaa läänerannik, Hebriidid, Orkney ja Shetlandi saared.

5. Seos geograafilise piirkonnaga

Nii traditsiooniliselt kui ka mahepõllumajanduslikult kasvatatud lõhele loob kõnealune piirkond ainulaadse keskkonna, mis annab tehistingimustes kasvatatud Šoti lõhele tema eripärased omadused.

5.1. Geograafilise piirkonna eripära

Puhas rannikuvesi ja varjulised lahesopid loovad lõhekasvatuseks ideaalse keskkonna. Seda iseloomustab abajate ja lahesoppide tugev lainetus, mis omakorda toob kaasa tugeva veevoolu ja kiire vee vahetumise. Minimaalne veetemperatuuri kõikumine aasta lõikes loob lõhele stabiilse elukeskkonna.

Šoti bioloogid on proovinud loodusliku lõhe arvukust suurendada juba üle 150 aasta. Esimesed katsed lõhemarja inkubeerida ja hauduma panna leidsid aset 1838. aastal. 1890. aastal oli Šotimaal 18 töötavat kalahaudejaama. Sellest ajast kuni 1960teni arendati vajalikke teadmisi ja aretamisoskust saadud kogemuste varal edasi, nii et peagi võis algust teha Šoti lõhe tootmisega. Esimene ettevõte selleks loodi Loch Ailort'is Inverness-shire maakonnas 1969. aastal.

Seitsmekümnendate lõpus ja kaheksakümnendate alguses, kui kasvasid nii kogemused kui suurenesid ka rahalised võimalused, tootmine laienes ning lisandus mitmeid uusi ettevõtteid. Selle tulemusel kasvasid kalakogused kiiresti. Kui 1980. aastal toodeti ainult 600 tonni lõhet, siis 1990. aastaks oli lõhetoodang kasvanud 32 500 tonnini ning 1998. aastal toodeti kokku 115 000 tonni lõhet. Kiire tootmise laiendamisega kaasnes Šoti mägismaal ja saartel ka töötajate arvu suurenemine. Täna töötabki otseselt tehistingimustes kasvatatava Šoti lõhe tootmisega seotud töökohtadel 4 000 inimest.

Puhas rannikuvesi ja varjulised lahesopid on tehistingimustes kasvatatud Šoti lõhet hoidnud ja toitnud, samal ajal kui kalakasvatusealased teadmised on taganud, et iga lõhe saavutab ja säilitab esmaklassilise vormi.

5.2. Toote eripära

Tehistingimustes kasvatatud Šoti lõhel on ühtlane kuju ning eripärane tugeva tekstuuriga liha. Lõhel on tugev maitse ja puudub liigne rasvaladestus.

Suur osa tööstusharu edukusest tuleneb selle võimest muutuvate kaubandus- ja tarbijanõuetega kohanedes oma toodet edukalt turustada. Selles osas on olnud väga oluline lõhetööstuse keskendumine kõrgele kvaliteedile. Kvaliteet on saanud kindlasti kõikide Šoti lõhetootjate lipukirjaks ning nagu tõendab Label Rouge'i märgis, mida tehistingimustes kasvatatud Šoti lõhel on õigus kanda, ei tehta selles osas mingeid järeleandmisi.

5.3. Põhjuslik seos geograafilise piirkonna ja toote kvaliteedi või omaduste vahel (kaitstud päritolunimetuse puhul) või toote erilise kvaliteedi, maine või muude omaduste vahel (kaitstud geograafilise tähise puhul).

Kõnealune piirkond loob ainulaadse keskkonna, mis annab tehistingimustes kasvatatud Šoti lõhele eripärased omadused. Eelkõige hõlmab see järgmist:

— Merelahtede ja lahesoppide tugev lainetus, mis toob kaasa tugeva veevoolu ja tagab kalade pideva ujumise. See omakorda annab kalale eripärase tugeva tekstuuriga liha ning takistab liigse rasvaladestuse tekkimist.

— Vee kiire vahetumine tagab hea hapnikuvarustuse, mis kiirendab lõhede ainevahetust ning avaldab positiivset mõju kalade suurusele ja kaalule.

— Põhja-Atlandi ookeani kõrge veekvaliteet võimaldab lõhel ühtlaselt kasvada ning omandada ühtlase kuju.

— Veetemperatuuri vähene kõikumine aasta lõikes tähendab, et kala saab kasvatada stabiilses keskkonnas, mis omakorda annab ühtlase ja tugeva maitse ning rääsumiseta tekstuuri.

Kõikjal maailmas hindavad juhtivad kokad, toidukriitikud ning teadlikud tarbijad tehistingimustes kasvatatud Šoti lõhet jätkuvalt kõrgelt. Tarbijateuuringud kinnitavad, et tehistingimustes kasvatatud Šoti lõhet hinnatakse kõrgelt selle ühtlase kvaliteedi ja maitse tõttu.

Viide spetsifikaadi avaldamisele

(Määruse (EÜ) nr 510/2006 artikli 5 lõige 7)

http://www.defra.gov.uk/foodrin/foodname/pfn/products/documents/scottish-salmon-pgi.pdf

(1) ELT L 93, 31.3.2006, lk 12.

(2) ELT L 189, 20.7.2007, lk 1.